**­Lukustrategioita yksin ja yhdessä opiskeluun**

Tähän tiedostoon on koottu erilaisia luku- ja opiskelustrategioita, joita voi hyödyntää oppitunneilla tai niiden ulkopuolella. Ensimmäiset strategiat sopivat itsenäiseen opiskeluun, mutta niitä voi hyödyntää myös oppitunneilla esimerkiksi uuden aiheen käsittelyssä. Sivulta 3 löytyy yhteisopiskelustrategioita ja sivulta 4 toiminnallisia tehtäviä oppitunneille. Materiaaleissa on hyödynnetty jo olemassa olevia lukustrategiapohjia. Osan strategioista olen kehitellyt itse yhdistelemällä eri strategioiden vaiheita.

Strategioita voi halutessaan muokata omiin tarpeisiin sopivammiksi. Niiden vaiheita voi esimerkiksi työstää kirjallisesti tai suullisesti. Strategioiden käyttäminen voi viedä aikaa enemmän, kuin pelkkä tekstin mekaaninen lukeminen. Kannattaa kuitenkin muistaa, että tekstin käsittely ja työstäminen lukemisen eri vaiheissa on hyödyllistä! Strategioiden tarkoituksena on auttaa ymmärtämään ja sisäistämään luetut tekstit paremmin.

Antoisia opiskeluhetkiä!

**Strategia 1: YDINASIOIDEN TIIVISTÄMINEN**

1. Lue otsikko ja väliotsikot. Ennakoi, mitä teksti käsittelee.
2. Lue teksti kappale kerrallaan.
3. Tiivistä jokaisen kappaleen ydinasia yhdellä virkkeellä ajatuskarttaan.
4. Jos tekstissä on vaikeita käsitteitä, kirjoita ne ajatuskarttaan. Selvitä, mitä niillä tarkoitetaan.

Toisella lukukerralla:

1. Lue ajatuskarttasi läpi.
2. Lue kappale uudestaan ja täydennä ajatuskarttaasi. Määrittele käsitteitä tai selitä ydinvirkkeitä monipuolisemmin.

**Strategia 2: SQ3R**

Survey – tekstin nopea silmäily

Question – kysymysten muotoilu

Read – vastausten etsiminen lukemalla

Recite – itseltä kuulusteleminen

Review – kertaus sopivin aikavälein

**Strategia 3: YDINVIRKKEET**

1. Virittele ajatuksiasi tulevaan tekstiin. Mitä tiedät aiheesta?
2. Tiivistä ennakko-odotuksesi yhdellä tai kahdella virkkeellä muistiinpanoihisi.
3. Lue teksti läpi kappale kerrallaan. Etsi jokaisesta kappaleesta ydinvirke ja kirjoita se muistiinpanoihisi. Voit muotoilla ydinvirkkeen omin sanoin, jos haluat.
4. Lue läpi kohdassa 2 tiivistämäsi odotukset ja ydinvirkkeesi.
5. Pohdi ja kirjoita (tai keskustele): Vastasiko teksti ennakko-odotuksiisi? Mitä uutta tietoa tekstissä oli? Miten tämä uusi tieto kietoutuu aiempiin tietoihisi?

**Strategia 4: KYSELE ITSELTÄSI**

1. Mieti, miksi luet tekstiä.
2. Etsi kappaleen tärkein asia ja alleviivaa se.
3. Mieti, mihin kysymykseen tuo ydinasia vastaa.
4. Vastaa esittämääsi kysymykseen.
5. Etene näin kappale kappaleelta.
6. Arvioi lopuksi koko lukutekstin kysymyksiä ja vastauksia. Mitä lisätietoa ne antavat tekstistä?

Yksinkertaistettuna voi mallia soveltaa esim. näin: opiskelija lukee tekstin kappale kappaleelta tai luku luvulta. Hän pysähtyy miettimään aina yhden jakson luettuaan, mihin asiaan tekstijakso vastasi, ja kirjoittaa kysymyksen itselleen muistiin. Kun koko teksti on näin käsitelty, hän laittaa tekstin pois ja vastaa tekemiinsä kysymyksiin joko puhumalla tai kirjoittamalla. Jos muisti tekee tepposet, voi tekstin ottaa uudelleen esiin ja etsiä vastaukset sieltä.

**Strategia 5: YLEISKATSAUSTEKNIIKKA**

Systemaattinen lähestymistapa tutustua tekstin sisältöön. Opettaja ohjaa opiskelijaa lähestymään tekstiä sen eri osista käsin.

1. Otsikon analysointi
2. Alaotsikoiden analysointi
3. Kuvien analysointi
4. Johdattelevat kappaleet
5. Päätelmäkappaleet
6. Pääidean erottaminen

Yleiskatsaustekniikkaa soveltaen voi opettaa opiskelijoille silmäilevää lukustrategiaa, joka monelta puuttuu. Silmäilevää tai skannaavaa lukustrategiaa tarvitaan mm. silloin, kun materiaalia on paljon ja siitä etsitään itselle oleellista tietoa, eikä koko tekstin läpi lukeminen ole edes tavoite (esimerkiksi tiedon hakeminen tutkivassa oppimisessa).

**STRATEGIOITA YHDESSÄ OPISKELUUN**

**Kuuntele ja tiivistä**

1. Valitkaa digikirjasta opiskeltava teksti.
2. Oppilas 1 laittaa äänikirjan päälle ja seuraa tekstiä.
3. Oppilas 1 laittaa äänen tauolle, kun tekstin ensimmäinen kappale on kuunneltu.
4. Oppilas 2 tiivistää kuulemastaan keskeisen sisällön. Oppilas 1 täydentää tarvittaessa.
5. Oppilas 1 laittaa taas äänikirjan pyörimään. Edetkää näin kappale kappaleelta.
6. Vaihtakaa rooleja seuraavan opiskeltavan tekstin kohdalla.

Tämän tehtävän jälkeen voi pohtia, kumpi rooleista tuntuu mieluisammalta. Pystytkö keskittymään tekstiin paremmin vain kuuntelemalla vai sekä kuuntelemalla että seuraamalla tekstiä? Hyödynnä havaintojasi jatkossa!

**Lukupiiri (menetelmä sopii esimerkiksi kokeeseen kertaamiseen)**

1. Kartoittakaa halukkaat lukupiiriin osallistujat.
2. Jakakaa koealueen tekstit osallistujille tasapuolisesti.
3. Jokainen tekee omista teksteistään selkeät ja kattavat muistiinpanot (ydinasiat ja keskeisten käsitteiden määritelmät).
4. Muistiinpanot jaetaan kaikille yhteisesti. Näitä muistiinpanoja hyödynnetään kokeeseen kerrattaessa.
5. Halutessanne voitte pitää yhteisen opetustuokion, jossa jokainen kertoo vielä suullisesti muistiinpanojensa avulla tekstien keskeiset sisällöt.

Muutama huomio: On tärkeää, että sovitte yhdessä, mitkä ovat muistiinpanojen minimivaatimukset. Tehtävässä on riski, että kolme opiskelijoista tekee huolellista työtä ja neljännen muistiinpanot ovat niin suppeat, että niiden avulla on hankala kerrata keskeistä sisältöä. Tehtävä soveltuu kertaamiseen, mutta se ei korvaa itsenäistä opiskelua ja tekstien tarkkaa lähilukua. Muistiinpanojen muodolla ei ole merkitystä, mutta on tärkeää, että muistiinpanot ovat helposti ymmärrettäviä (kirjoitettu kokonaisin virkkein).

**TOIMINNALLISIA TEHTÄVIÄ TUNNEILLE**

**Nurkasta nurkkaan -ryhmätehtävä**

1. Luokan nurkkiin sijoitellaan laput *täysin samaa mieltä*, *melko samaa mieltä*, *melko eri mieltä* ja *täysin eri mieltä* (mielipideteksteihin sopiva) tai *tosi – epätosi* (tietotekstiin sopiva).
2. Kaikki lukevat kappaleen ja tekevät tekstistä väitteitä.
3. Väitteet käsitellään yksi kerrallaan. Opiskelijat menevät siihen nurkkaan, joka vastaa heidän näkemystään.
4. Opiskelijat argumentoivat näkemyksiensä puolesta. Argumentoinnin jälkeen opiskelijat voivat siirtyä toiseen nurkkaan, mikäli muuttavat näkemystään.

**Juoksusanelu (työmuistin kehittämiseen)**

1. Eri puolille koulua sijoitellaan lappuja. Lapuissa on esimerkiksi jonkin aihealueen keskeisten käsitteiden määritelmiä (yhden virkkeen mittaisia).
2. Opiskelijoiden tehtävänä on käydä lukemassa yksi lappu kerrallaan, juosta takaisin luokkaan ja kirjoittaa lapun sisältö paperille tai sanoa se ääneen kaverille. Mikäli asia unohtuu matkalla, opiskelija palaa lapun äärelle ja yrittää painaa sen mieleensä uudestaan.

Materiaaleissa hyödynnetyt lähteet:

Lukusilta: *Luetun ymmärtämisen opettaminen – Lukustrategioiden hallinta*. – <https://lukusilta.fi/luetun-ymmartamisen-opettaminen-lukustrategioiden-harjaannuttaminen/> luettu 29.9.2021

Mononen, Susanna 2011: *Luetaan, mutta ymmärretäänkö lukemaamme : lukustrategiat yläkoulun äidinkielen ja kirjallisuuden oppikirjoissa*. – <http://urn.fi/URN:NBN:fi:jyu-201201101017> luettu 29.9.2021

Nurmi, Marjo: Suomen kansanopistoyhdistys: Lukustrategioiden opettamisesta. <https://peda.net/kansanopistot/kansanopistoyhdistys/opl/2-k%C3%A4yt%C3%A4nt%C3%B6/lytjlo/lo>   
luettu 21.9.2021.